ગ્રાહકનો સંતોષ એ જ અમારો મુદ્રાલેખ છે. સરસ મજાના પતરા પર સુંદર અક્ષરમાં લખેલું હોય. એ જમાનો ગ્રાહકના સંતોષનો હતો. આ જમાનો અસંતોષથી પેદા થતાં ગ્રાહકનો છે. ઉપભોક્તા જેવા સોહામણા શીર્ષકને સરનો તાજ સમજીને ઘરાક જાણે શોપિંગ તરસી જીભ લટકાવતા ભટકવું પોતાની ફરજ સમજી બેઠો છે. કન્ઝ્યુમરમાંથી પાછો એ ક્યારે કસ્ટમર ઇઝ ગોડ થઈ જાય એ નક્કી નહીં. પેલા જમાનામાં ક્રેતા દિવાળી આવે એટલે ઘરની ફરજિયાત જરૃરી વસ્તુઓ, તહેવાર નિમિત્તની ચીજો ‘ને ફિક્સ્ડ કપડાંની જોડી ખરીદતો. હવે ફ્લેક્સિબલ રેટનો કાળ ચાલે છે. આકસ્મિક ડિસ્કાઉન્ટ પ્રગટ થાય. લોયાલિટી પોઇન્ટ્સ કે નેક્સ્ટ શોપિંગમાં ફાયદો થાય એ મુખ્ય વળતર. ઇકોનોમી ફ્રી થઈ છે એ કન્સેપ્ટમાં ‘ફ્રી’ શબ્દનો અર્થ ગજવામાં એક્સ્ટ્રા પૈસા હોય એમના મગજે સાયલન્ટલી ‘મફત’ લઈ લીધો છે. ઇકોનોમી તમને મુક્ત કરે છે? ઇકોનોમી તમને સોંઘું જીવન આપે છે? બાર્ટર સિસ્ટમ વખતના લોકો પણ ઉત્સવ ઊજવતા હશે, પરંતુ એ બિચારાઓને એ નોલેજ નહોતું કે હજારો મર્ઝ કી સિર્ફ એક હી દવા હૈ- શોપિંગ.